b'\n_START_ARTICLE_\nTrevor Pinnock\n_START_PARAGRAPH_\nTrevor David Pinnock (s. 16. joulukuuta, 1946) on brittil\xc3\xa4inen kapellimestari ja cembalisti. H\xc3\xa4n on tunnettu erityisesti barokkimusiikin tulkinnoistaan._NEWLINE_Pinnock syntyi Canterburyss\xc3\xa4, jossa h\xc3\xa4n k\xc3\xa4vi Cathedral Choir Schoolia ja opiskeli urkujen ja cembalon soittoa Lontoossa Royal College of Musicissa. H\xc3\xa4n teki ensiesiintymisens\xc3\xa4 Lontoossa Galliard Ensemblen kanssa Royal Festival Hallissa vuonna 1966. Vuonna 1973 h\xc3\xa4n perusti The English Concert -yhtyeen, joka on erikoistunut barokkimusiikin esitt\xc3\xa4miseen periodi-instrumenteilla. H\xc3\xa4n jatkoi yhtyeen johtamista vuoteen 2003 saakka, jolloin seuraajaksi tuli viulisti Andrew Manze._NEWLINE_Vuonna 1988 h\xc3\xa4n teki ensiesiintymisens\xc3\xa4 New Yorkissa johtaen H\xc3\xa4ndelin oopperan Giulio Cesare. Vuosina 1991\xe2\x80\x931996 h\xc3\xa4n oli taiteellisena johtajana National Arts Centre Orchestrassa Ottawassa._NEWLINE_Pinnockille my\xc3\xb6nnettiin CBE-kunniamerkki vuonna 1992.'